Green Day

**Green Day** američka je rok-grupa koju su 1987. u East Bayu u Kaliforniji osnovali glavni vokalista i gitarista Billie Joe Armstrong te basista Mike Dirnt. Veći dio karijere grupe bili su trio s bubnjarom Tré Coolom, koji je zamijenio Johna Kiffmeyera 1990. godine nakon snimanja drugog studijskog albuma, *Kerplunka*. Gitarista na turnejama, Jason White, postao je punopravni član 2012. godine, ali se vratio ulozi člana tokom turneja 2016. Green Day je izvorno bio dio pank scene kasnih 80-ih i ranih 90-ih na DIY 924 Gilman Streetu u Berkeleyju u Kaliforniji. Raniji albumi grupe bili su za nezavisnu izdavačku kuću Lookout! Records. Godine 1994, njihov prvi veliki album *Dookie*, objavljen je u sklopu izdavačke kuće Reprise Records. Postigao je ogromni uspjeh, te je prodano više od 10 miliona primjeraka albuma. Green Day je zajedno sa ostalim kalifornijskim pank grupama zaslužan za povećanje interesa za pank-rok u SAD-u.

Iako albumi *Insomniac* (1995), *Nimrod* (1997) i *Warning* (2000) nisu dorasli uspjehu *Dookieja*, ipak su bili uspješni s tim da su prva dva dostigla dvaput platinasti status, dok je drugi osvojio zlatni. Sedmi album Green Daya, rok opera pod nazivom *American Idiot* (2004), postao je popularan među mlađom generacijom, prodavši se u šest miliona primjeraka u SAD-u. Njihov sljedeći album, *21st Century Breakdown*, objavljen je 2009. i donio je grupi najbolji uspjeh na ljestvici. Slijedila je trilogija albuma *¡Uno!*, *¡Dos!* i *¡Tré!*, objavljena u septembru, novembru i decembru 2012. godine. Trilogija nije bila komercijalno uspješna u odnosu na njihove prethodne albume uglavnom zbog nedostatka promocije i Armstrongovog odlaska na rehabilitaciju. Njihov dvanaesti studijski album, *Revolution Radio*, objavljen je u oktobru 2016. i postao njihov treći koji je debitirao na 1. mjestu *Billboard* 200 ljestvice. Trinaesti studijski album grupe, *Father of All Motherfuckers*, objavljen je 7. februara 2020. godine.

Green Day je prodao više od 75 miliona ploča širom svijeta. Grupa je bila nominirana za 20 nagrada Grammy od kojih je osvojila njih pet s albumom *Dookie* za najbolji alternativni album, albumima *American Idiot* i *21st Century Breakdown* za najbolji rok album, pjesmom "Boulevard of Broken Dreams" za najbolju pjesmu godine i albumom *American Idiot: The Original Broadway Cast Recording* za najbolji kazališni album.

Godine 2010. je prvi put nastupila scenska adaptacija American Idiota na Broadwayu. Mjuzikl je bio nominiran za tri nagrade Tony: najbolji mjuzikl, najbolji scenski dizajn i najbolji dizajn rasvjete, osvojivši posljednje dvije. Grupa je uvrštena u Rock and Roll Hall of Fame 2015. godine, prve godine nakon što je ispunila uvjete. Članovi grupe su također zajedno sudjelovali na sporednim projektima Pinhead Gunpowder, The Network, Foxboro Hot Tubs, The Longshot, The Coverups, a radili su i na solo karijerama.

## Historija 
### Osnivanje i godine u Lookout Recordsu (*39/Smooth* i *Kerplunk*, 1987–1993) 
Godine 1987. prijatelji i gitaristi Billie Joe Armstrong i Mike Dirnt, tada stari 15 godina, zajedno sa basistom Seanom Hughesom i bubnjarom Rajom Punjabijem, osnovali su grupu pod imenom Sweet Children. Prvi nastup grupe održan je 17. oktobra 1987. u Rod's Hickory Pitu u Valleju, Kalifornija. Godine 1988. Armstrong i Dirnt počeli su da rade sa bivšim bubnjarom grupe Isocracy Johnom Kiffmeyerom, također poznatijim kao "Al Sobrante", koji je zamijeniom prvobitnog bubnjara Raja Punjabija. Otprilike u to vrijeme je i basista Sean Hughes napustio grupu, zbog čega je Dirnt prešao s gitare na bas. Armstrong navodi Operation Ivy kao veliki utjecaj i grupu koja ga je inspirisala da osnuje bend.

Godine 1988. Larry Livermore, vlasnik Lookout! Recordsa, prvi put je vidio kako Green Day svira uživo na zabavi u planinama Okruga Mendocino u sjevernoj Kaliforniji. Uprkos tome što su bili bend tinejdžera koji je nastupao uz svjetlost svijeća i uz gitare i mikrofone napajane generatorom, Livermore im je ponudio ugovor sa njegovom izdavačkom kućom.

U decembru 1988. grupa je snimila svoj prvi EP, *1000 Hours.* Prije nego što su ga objavili, zamijenili su svoje ime Sweet Children kako bi se izbjegla zabuna sa drugim lokalnim bendom Sweet Baby. Usvojili su ime Green Day zbog naklonosti članova prema marihuani. Fraza Green Day je bio sleng u Zaljevskom području San Francisca koji znači "dan kada se ne radi ništa osim pušenja marihuane". Armstrong je jednom 2001. godine priznao da je smatrao to "najgorim imenom benda na svijetu".

Svoj prvi studijski album 39/Smooth, Green Day je objavio početkom 1990. Kasnije te godine snimili su dva EP-a, *Slappy* i *Sweet Children*. Sweet Children je uključivao pjesme koje su snimili pod nezavisnom izdavačkom kućom Skene! Records iz Minneapolisa. 39/Smooth je jedini album grupe koji je snimljen s bubnjarom Johnom Kiffmeyerom. Napustio je grupu krajem 1990. kako bi nastavio svoje školovanje na univerzitetu. Bubnjar grupe The Lookouts, Tré Cool počeo je nastupati s Green Dayom kao privremena zamjena, a kasnije je Coolovo mjesto bubnjara postalo stalno, što je Kiffmeyer "ljubazno prihvatio". Grupa je bila na turneji većim dijelom 1992. i 1993, te je odsvirala niz nastupa u Evropi dok je drugi studijski album *Kerplunk* prodat u 50.000 kopija u SAD-u.

## Diskografija 
* *39/Smooth* (1990)
* *Kerplunk* (1991)
* *Dookie* (1994)
* *Insomniac* (1995)
* *Nimrod* (1997)
* *Warning* (2000)
* *American Idiot* (2004)
* *21st Century Breakdown* (2009)
* *¡Uno!* (2012)
* *¡Dos!* (2012)
* *¡Tré!* (2012)
* *Revolution Radio* (2016)
* *Father of All Motherfuckers* (2020)
* *Saviors* (2024)

## Reference 
## Vanjski linkovi 
* Zvanični sajt

Kategorija:Američke rok-grupe
Kategorija:Muzičke grupe osnovane 1987.